**Vážení obyvatelia obce Zamarovce,**

**predstavujem Vám odpočet štvrtých „100 dní“, dokument, v ktorom Vám starosta obce, poslanci obecného zastupiteľstva, členovia komisií a pracovníci OcÚ v Zamarovciach zrekapitulujú doposiaľ dosiahnuté výsledky práce pre obec Zamarovce. V dokumente nájdete výlučne dokončené činnosti, nie také, ktoré prebiehajú, resp. sú pred ukončením realizácie.**

1. **Zmena organizačnej štruktúry a organizačného poriadku obce.** Z dôvodu zastaralej organizačnej štruktúry a organizačného poriadku obce sme zmenili oba uvedené dokumenty. Na OcÚ bola prijatá nová pracovná sila (tech. pracovník), ktorý bude vykonávať technické činnosti pre obec a súčasne pre MŠ.
2. **Osadenie nábehových cestných obrubníkov pri OcÚ.** Využili sme opravu povrchu cesty II/507 a osadili nábehové obrubníky pri OcÚ.
3. **Uzatvorenie poistnej zmluvy s Komunálnou poisťovňou - deti v MŠ.** Poistili sme deti a ich veci v MŠ proti úrazu a krádeži.
4. **Nákup a výsadba trvalého vianočného stromčeka pre obec.** Aby sa každý rok nezrezával vianočný stromček, zakúpil, priviezol a vysadil sa ihličnatý strom pri OcÚ, zakúpený v ŠS Jochy.
5. **Asfaltovanie MK Športová –** Na konci Športovej ulice bola zničená MK výstavbou kanalizácie, nachádzala sa tam vrstva makadamu, ktorá bola nahradená asfaltovým povrchom. Okrem toho sa vyasfaltovali a vyspravovali ďalšie poškodené povrchy MK v obci.
6. **Úcta k starším a vítanie nových občanov.** Obec Zamarovce, športovo-kultúrna komisia v spolupráci s MŠ Zamarovce pripravili pre Vás v rámci mesiaca úcty k starším kultúrno-spoločenský program spojený so slávnostným aktom príjmania nových občanov obce Zamarovce. V rámci programu vystúpili deti MŠ a hudobne obohatila stretnutie generácií skupina „Two fifthy“.
7. **„Strašidelný deň pre deti a dospelých“.** Spolupodielali sme sa na zabezpečení kultúrnej akcie poriadanej Kačabarom Zamarovce. Verím, že ste sa pri vyrezávaní tekvíc, lampášovom pochode, či diskotéke príjemne zabavili a strávili ste tak peknú sobotu so svojimi deťmi. Moje poďakovanie za realizáciu akcie patrí p. Valachovi a sl. Letašiovej a jej mladému teamu.
8. **Dopojenie cyklotrasy na obec Zamarovce.** Vybudoval sa cyklochodník vedúci od cyklotrasy po hrádzu, ako logické napojenie na našu obec. Súčasne sa vyspravil aj povrch hrádze v mieste napojenia, nakoľko asfalt tam bol poškodený a vytvárala sa po daždi kaluž. Moje poďakovanie patrí všetkým, ktorí boli nápomocní pri budovaní tejto stavby.
9. **MK Pod Kopánky a Horná Záhrada.** Dokončil sa asfaltový povrch medzi miestnymi komunikáciami o dĺžke viac ako 60m. Využila sa prítomnosť pracovných strojov pri budovaní cyklotrasy, čím sa ušetrili finančné prostriedky obce.
10. **Čerpanie EÚ fondov.** Spracovali a podali sme dve žiadosti o nenávratné finančné prostriedky: NFP311070W925 z OPII-2018/7/1-DOP, výzva na Wifi pre Teba obec Zamarovce (výzva schválená a podpísaná zmluva o poskytnutí NFP) a NFP309070Z100, výstavba miestnej komunikácie v obci Zamarovce z MAS\_028/7.2/2, podopatrenie 7.2 – Športová I. (toho času v procese schvaľovania)
11. **Vyvlastnenie pozemku 6/3 –** Obec Zamarovce cestou Okresného úradu, odbor výstavby a bytovej politiky, Trenčín, právoplatne vyvlastnila pozemok 6/3 o výmere 44m2 určený na pripravovanú MK Hrabovská cesta. Zároveň obec Zamarovce na základe kúpnej zmluvy zakúpila pozemok C-KN parc. č. 35/2 o výmere 160m2 pod novovznikajúcu MK.
12. **Malá kompostáreň –** vybudovali sme a zaregistrovali malú kompostáreň pre BRO (biologicky rozložiteľný odpad) zo záhrad, parkov a cintorína. Zriadením malej kompostárne sme zároveň vytvorili podmienky na separovanie tohto typu odpadu. Veľké poďakovanie patrí p. Bc. Zuzane Čachovej, ktorá ma po celý čas sprevádza a usmerňuje v oblasti odpadového hospodárstva.
13. **Verejné osvetlenie ostrov –** opravilo sa poškodené verejné osvetlenie hrádze v časti Ostrov. V roku 2020 bude potrebné vykonať komplexnú opravu osvetlenia, výmenou spodných krytov, presvorkovania káblov a vykonania nového náteru stožiarov.
14. **Adventná výstava ručných prác a ľudových krojov spojená s predajom handmade výrobkov –** v KD Zamarovce ste mali možnosť vystavovať, obdivovať alebo si zakúpiť výrobky našich spoluobčanov ako i detí z MŠ. Moje poďakovanie patrí všetkým dievčatám, ktoré sa podielali na výstave, osobitne p. Kresákovej a jej tímu ako i p. Sádeckej za výstavu ľudových krojov.
15. **Stretnutie s Mikulášom a rozsvietenie vianočného stromčeka –** pripravili sme pre deti stretnutie Mikuláša, anjela a čerta a spoločne sme rozsvietili obecný vianočný stromček. Pre deti bol pripravený sladký balíček. Ďakujem učiteľkám a deťom MŠ za pekný program.
16. **Ul. Zamarovská –** zrealizovala sa úprava verejného priestranstva pri BUS zastávke - MŠ vysadením krovín. Moje poďakovanie patrí p. Minárikovi Ľubošovi za sponzorský dar – úhradu okrasného kameňa.
17. **Kontajner na šatstvo Humana –** do obce pribudol ďalší kontajner na triedený odpad šatstvo, textil a obuv. Je umiestnený na stojisku pri MŠ. Druhý kontajner na šatstvo sa nachádza na konci obce, smer Skalka nad Váhom.
18. **Obecný informátor –** spracovali sme pre Vás nové číslo informátora, moje poďakovanie patrí p. Ing. Varhaníkovi a celému redakčnému tímu ako i firmám JUMA Trenčín s.r.o. a TOP SERVIS IT Bratislava a.s., za bezplatné vytlačenie obecného informátora.
19. **Štefanská kapustnica –** už po druhý krát sme sa mali možnosť stretnúť pri chutnej kapustnici, teplom čaji, poctivom punči a v neposlednom rade so svojimi spoluobčanmi. Verím, že ste sa cítili dobre a strávili príjemné popoludnie. Ďakujem poslancom OcZ a Ing. Varhaníkovi, ktorí sa na akcií finančne podielali.

Mgr. Peter Minárik

starosta obce Zamarovce